Clemens episcopus .... dilectis filiis magistro et fratribus ordinis Predicatorum, salutem .... Consurgit in nobis spiritualis multitudo letitie, quando personas deditas divino cultui concordi qualitate virtutum cernimus federati, et hoc in votis habere potissimum ut, ad divini honorem nominis, in eis ita vigeat sancte studium unitatis, quod status earum sit firma pace ac devotione transquilla predictus et, super hiis, que regularis requirit honestas, semper appareat salubriter ordinatus, occurente hinc inde gratulandi materia, dum in personis hujusmodi sic una splendet fides mentium et pietas actionum, ut hoc de ipsorum religione famosa possit assumi preconium, quod in se decus habeat perfecte pul-[Fol. 44]-chritudinis et prorsus ab omni macula recentissime sit immunis. Jocundo siquidem petitionis vestre seriem audivimus continentem, quod cum preclarus ordo vester a mari usque ad mare jam per Christi gratiam suos palmites extendisset, propter diversarum varias provinciarum consuetudines, contingebat divinum officium in ordine ipso uniformiter non servari; qua propter vos tanquam ministri Dei, mites et humiles ac saluberrime unitatis sincerissimi amatores, laudabiliter meditando, quod hujusmodi pretextu differentie aliquid affectibus sanctis oppositum vel forte scandali gravis occasio, in ordine ipse poterat evenire dilecto filio fratri Humberto, quondam magistro ejusdem ordinis, concorditer commisistis, ut ipse predictum officium ad illam uniformitatem reduceret, quam universitas fratrum ipsius per orbis terre latitudinem reverenter et humiliter observaret. Verum, cum tandem predictus frater officium ipsum, juxta commissionem hujusmodi, prudenter ordinaverit et decenter, vos in tribus capitulis generalibus predicti ordinis, ex tunc immediate sequentibus, diligenti deliberatione prehabita, statuistis, ut ordinatio hujusmodi per universas partes ipsius debeat observari. Quare humiliter petebatis a nobis, ut super hoc apostolici muniminis firmitatem adjicere dignaremur. Nos itaque [Fol. 44 v°], vestris supplicationibus inclinati, ordinationem eandem sicut provide facta est ratam et firmam habentes, eam quam in domibus vestris propriis dumtaxat observari statuimus, auctoritate apostolica confirmamus et presente scripti patrocinio communimus, districtius inhibentes, ne aliquis sine speciali licentia sedis apostolice, circa predictum officium contra confirmationis et constitutionis nostre ac ordinationis predicte tenorem aliquid immutare presumat. Nulli ergo .... si quis autem .... Datum Viterbii, nonas julii, pontificatus nostri anno tertio.